Nindakake tata krama iku padha karo nggunakake pangati-ati, deduga lan prayoga. Ingkang Sinuwun Paku Buwana IV ing bukune Wulangreh paring dhawuh manawa duga lan prayoga iku katindakake yen pinuju lungguh, ngadeg, mlaku, omong, meneng, turu, mangan, sebab duga lan prayoga iku piranti urip sing ora kena ditinggal. Cekak aose sakabehing tumindak kudu nganggo tata krama, tansah nganggo deduga. Sing gelem nindakake tata krama uripe bakal tentrem, begja, tansah nemu keslametan ing sadhengah papan. Sapa sing bisa migunakake tata krama kanthi becik bakal mundhak ajining dhirine, dikurmati, diajeni wong liya lan dadi tuladha urip sing utama.